Dževad Jahić
Dževad Jahić je bosanskohercegovački lingvist i pjesnik.

Osnovnu i srednju školu završio je u Rogatici. Završio je studij srpskohrvatskog jezika i jugoslovenske književnosti na Filološkom fakultetu u Beogradu 1973. Magistarski rad pod nazivom "Lovačka terminologija i lovački žargon u govoru rogatičkog kraja" odbranio je na Filozofskom fakultetu u Sarajevu 1977. Doktorsku disertaciju pod nazivom "Ijekavskošćakavski govori istočne i jugoistočne Bosne" odbranio je 198l. na Filološkom fakultetu u Beogradu. Radio je u Institutu za jezik i književnost u Sarajevu. Na Filozofskom fakultetu radi od 1975. 1983. biran je za docenta, 1989. za vanrednog, a 2002. za redovnog profesora na predmetima Historijska gramatika i Historija bosanskoga književnog jezika. Od 1989. do 1993. bio je lektor i predavač srpskohrvatskog jezika i jugoslavenskih književnosti na Katedri slavenskih jezika Filološkog fakulteta Moskovskog državnog univerziteta.

Područja Jahićevog naučnog zanimanja su dijalektologija, historija jezika, sociolingvistika, iz kojih je objavio veći broj radova u naučnim časopisima (Južnoslovenski filolog, Zbornik za filologiju i lingvistiku, Slavjanskoje slavjanovedenije, Pregled, Sveske Instituta za proučavanje nacionalnih odnosa). Član je Bošnjačke akademije nauka i umjetnosti.

Osim naučnog, bavi se i književnim radom i objavio je više zbirki pjesama.

Bibliografija 
 Jezik, nacija, nacionalizam, "Oslobođenje", Sarajevo, 1990.
 Jezik bosanskih Muslimana, Biblioteka "Ključanin", Sarajevo, 1991.
 Bošnjački narod i njegov jezik, "Ljiljan", Sarajevo, 1999.
 Bosanski jezik u 100 pitanja i 100 odgovora, "Ljiljan", Sarajevo, 1999.
 Školski rječnik bosanskog jezika, "Ljiljan", Sarajevo, 1999.
 Ijekavskoštakavski govori istočne Bosne, Institut za jezik, Sarajevo, 2002.
 Gramatika bosanskoga jezika (koautori: Senahid Halilović i Ismail Palić), "Dom štampe", Zenica, 2000. 
 Trešnjev bunar, Biblioteka "Ključanin", Sarajevo, 1992.
 Stakleni mejt, "BH MOST", Sarajevo, 1999.
 Stakleni mejt, (drugo izdanje sa prijevodom na ruski), "Dom štampe", Zenica, 2000.
 Sedra pelinova, "Vrijeme", Zenica, 2001.
 Vitorin vrijes, Društvo pisaca Bosne i Hercegovine, Edicija "Rondo", Mostar, 2004.
 Rječnik bosanskog jezika, 1-5, Sarajevo, 2012.

Literatura 
 Spomenica 60. godišnjice Filozofskog fakulteta u Sarajevu (1950–2010), Filozofski fakultet, Sarajevo, 2010, 51-52.
 Dževad Jahić na bošnjaci.net

Bosanskohercegovački lingvisti